19. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ.99450 της 25 Σεπτ./6 Νοεμ. 1972 (ΦΕΚ Β΄ 945) Περί συμπληρώσεως και τροποποιήσεως της υπ’ αριθ. 176512/1971 περί προγράμματος σπουδών εν τη Φιλοσοφική Σχολή του Πανεπιστημίου Αθηνών. Έχοντες υπ’ όψιν: α) Τας διατάξεις της παρ. 5 της υπ’ αριθ. 107/62 πράξεως του Υπουργικού Συμβουλίου κυρωθείσης δια του άρθρ. 1 του Ν.Δ. 4263/1962 και β) την πρότασιν της Φιλοσοφικής Σχολής (συνεδρίαι 14.1.72 και 6.7.1972) και της Συγκλήτου του Πανεπιστημίου Αθηνών (συνεδρίαι 15.2.72 και 2.8.72), αποφασίζομεν: 1.Τα υπό της Φιλοσοφικής Σχολής του Πανεπιστημίου Αθηνών απονεμόμενα πτυχία είναι: α)Πτυχίον Φιλοσοφίας, (με ειδικωτέραν ένδειξιν του οικείου Τμήματος, ήτοι Φιλολογικόν, Ιστορικόν-Αρχαιολογικόν, Φιλοσοφικόν, Σπουδών Βυζαντινών και Νεοελληνικόν). β)Πτυχίον Ελληνικής και Αγγλικής Γλώσσης και Φιλολογίας. γ)Πτυχίον Ελληνικής και Γαλλικής Γλώσσης και Φιλολογίας. δ)Διδακτορικόν δίπλωμα Φιλοσοφίας. 2.Εις τα κατ’ επιλογήν διδασκόμενα μαθήματα του Δ΄ έτους σπουδών του Τμήματος Φιλολογικού προστίθεται από του ακαδημαϊκού έτους 1972-73 και το μάθημα της Λαογραφίας. Η παρούσα δημοσιευθήτω δια της Εφημερίδος της Κυβερνήσεως. 